KIRJALLINEN KYSYMYS E-0148/99

esittäjä(t): Joaquín Sisó Cruellas (PPE) komissiolle

(11. helmikuuta 1999)

Aihe: Aivovuoto

Osallistuminen kansainväliseen koulutukseen ja ammatilliseen opetukseen ja kansainvälistä kokemusta omaavan ammattitaitoisen henkilöstön kysyntä yrityksissä on lisännyt nuorten tutkijoiden halua työskennellä ulkomailla. Eurooppalaiset maastamuuttajat, joista useimmat työskentelevät johto- ja hallintotehtävissä lähtevät enimmäkseen Yhdysvaltoihin. On huomattava myös, että noin puolet niistä eurooppalaisista, joita suorittavat maisterintutkinnon Yhdysvalloissa, jäävät sinne opintojensa jälkeen pitkäksi aikaa tai pysyvästi. Eurooppalaiset tohtorit jäävät Yhdysvaltoihin paljon useammin kuin korealaiset ja japanilaiset kollegansa. Tärkeinä houkuttimina Yhdysvalloissa ovat huippuosaamisen keskukset, avoimet ja joustavat ammatilliset rakenteet, voimakas yrityskulttuuri sekä korkea elintaso ja elämänlaatu.

Eurooppa saattaa menettää vielä paljon huipputiedemiehiä. Mitä Euroopan unioni tekee estääkseen tämän aivovuodon?

Ulkomaille sijoittuneen eurooppalaisen tutkijan on usein vaikea palata takaisin. On nostettu esiin mahdollisuus perustaa kaikkialle Eurooppaan tutkimuksen ja teknisten huippuosaamisen keskuksia, joissa toimii julkisen ja yksityisen sektorin yhteisyrityksiä kannustamassa Euroopasta lähteneitä palaamaan ja tarjoamassa heille siihen puitteet. Mitä mieltä komissio on tästä ehdotuksesta?

Komission jäsenen Edith Cressoninkomission puolesta antama vastaus

(19. huhtikuuta 1999)

Arvoisan parlamentin jäsenen kysymyksessä on otettu hyvin esille ne tiedot, jotka sisältyvät komission yhteisen tutkimuskeskuksen Tekniikan tulevaisuudentutkimuksen laitoksen (IPTS) julkaisemaan artikkeliin(1). Komissio on huolissaan katsauksessa kuvaillusta suuntauksesta, ja se tarjoaa Euroopan yhteisön tutkimus- ja kehityspuiteohjelmissa (TTK-puiteohjelmissa) nuorille tutkijoille mahdollisuuksia liikkua Euroopan yhteisön sisällä esimerkiksi Marie Curie -apurahaohjelman ja tutkimusyhteistoiminnan kautta.

Marie Curie -apurahajärjestelmän suosio osoittaa, että Euroopan yhteisössä toimiva tutkimusinfrastruktuuri on periaatteessa riittävän laaja ja kiinnostava nuorten tutkijoiden tutkijakoulutusta varten. Yhteisön ohjelmassa tarjotut monenlaiset tilaisuudet eivät kuitenkaan täysin kompensoi IPTS:n raportissa ilmi tuotuja suuntauksia. Toissijaisuusperiaatteen mukaisesti asialle olisi tehtävä jotain myös jäsenvaltioiden tasolla ja varsinkin niissä maissa, joiden kansalaisilla on taipumus jäädä Yhdysvaltoihin opiskelujen päätyttyä. Kuten IPTS:n raportissa sanotaan, Euroopan yksityissektorin pitäisi pyrkiä aktiivisemmin tarjoamaan työpaikkoja maasta muuttaneille lahjakkuuksille. Komissio pyrkii edelleen kannustamaan prosessia rahoittamalla puiteohjelmien kautta tutkimusyhteisyrityksiä, joissa korkeakoulu- ja yritystahot tekevät korkealaatuista yhteistyötä. Viidenteen TTK-puiteohjelmaan on perustettu yritysten Marie Curie -vierailuapurahajärjestelmä, jonka tarkoitus on lisätä nuorten tutkijoiden työskentelyä teollisuudessa ja liike-elämässä.

Euroopan yhteisön sisällä tapahtuvaan aivovuotoon muita heikommassa asemassa olevilta alueilta puututaan Marie Curie -järjestelmässä tukemalla tutkijoiden paluuta kotiseudulleen rahoittaen heidän tutkimustyötään yhden vuoden ajan paluun jälkeen. Komissio myös kannustaa koheesiorahaston kohdealueina olevia jäsenvaltioita investoimaan tutkimusinfrastruktuuriin ja käyttämään tähän tarkoitukseen rakennerahastoja. Pyydämme arvoisaa parlamentin jäsentä tutustumaan komission tiedonantoon Yhteenkuuluvuuden ja kilpailukyvyn lujittaminen tutkimuksen, teknologisen kehittämisen ja innovaatioiden avulla(2), josta parlamentti keskusteli 24. helmikuuta 1999 de Lassuksen mietinnön (PE 225.088) perusteella. Tieteellisen asiantuntemuksen lisäämiseksi kyseisillä alueilla komissio perusti viidenteen TTK-puiteohjelmaan myös kehitys- ja vierailuapurahajärjestelmän muita heikommassa asemassa olevia alueita varten.

(1) IPTS:n kertomus nro 29, marraskuu 1998.

(2) KOM(98) 275 lopullinen.